[Foto’s] Vriendin reël droomtroue in 5 daeAimee en Ryno. Foto: Verskaf ŉ Vrou van Pretoria het verlede week haar beste vriendin se droomtroue en al die reëlings daar rondom suutjies in net vyf dae gereël nadat dié vriendin se pa se siektetoestand drasties versleg het. Bianca Oosthuizen het aan Maroela Media vertel sy en haar vriendin, Aimee, is al meer as 18 jaar lank vriende. “Aimee en Ryno is al nege jaar saam,” sê sy. “Ek en my ma, Alice, was verlede week by die kerk en toe ons daar uitstap, sê sy vir my ons moet iets doen. Ons weet dis elke meisie se droom dat haar pa saam met haar tot voor die kansel moet stap en ons was bang dit gaan nie meer moontlik wees nie.” Aimee se pa is voorheen gediagnoseer Miëlodisplastiese sindroom. Bianca het verlede week Dinsdag met die troureëlings begin. “Ek het Dinsdagaand vir Ryno gebel om te hoor of hy oukei is daarmee. Hy was vir byna tien minute sprakeloos voordat hy ingestem het. Ons het toe vinnig aan die werk gespring.” Ryno het Aimee Donderdag die ja-woord gevra. Aimee vertel sy het nog nooit so baie gehuil nie. “Ek het niks vermoed nie. Ek het my eetlus sommer verloor weens opgewondenheid,” het sy geskerts. Bianca vertel die werksmense en familie het hul harte en hande oopgemaak om die troue wonderlik vir die paartjie te maak. Hulle het die Brandweerdienste van Lyttleton in Pretoria se brandweerwa vir die troue gebruik. “Haar ma se ouers het indertyd ŉ brandweerwa gebruik vir ŉ troukar en haar broer was die hoof van die brandweer in Swartkop. Daarom het ons vir haar ŉ brandweerwa as ‘troukar’ gereël.” Aimee se boetie is egter ŉ paar jaar gelede terug oorlede. Sy vertel Bianca het geweet dit was vir haar belangrik om hom te onthou op haar troudag. “Alles was perfek. Die werk het wyn, nagereg, kos en ekstra geld vir ons gegee. Die mense van die brandweer was ongelooflik. Hy het ŉ ver draai na die stasie toe teruggery. Dit was werklik ŉ familiepoging: Bianca se ma het tafeldoeke gestik en die Rock Roses kom uit die familie se tuin.” Sy het haar rok en die strooimeisies se rokke die Saterdag voor die troue aangepas. Aimee vertel hoewel dié geleentheid in net vyf dae gereël is, was dit die beste dag van haar lewe. “Ek kon toe saam met my pa na die kansel toe stap. Ná die seremonie het ek en my pa ook die dansvloer geopen. Ek kon nie ophou huil nie. In ŉ stadium het hy in my oor gevra of ek gaan ophou huil, ek het net gefluister ek is te gelukkig.” Aimee en Ryno kon ná die troue een aand in ŉ hotel deurbring danksy die werk se barmhartigheid. Die familie hou steeds duim vas dat hul pa sal gesond word. Bianca het ook pas ŉ onderneming begin waarmee sy geleenthede op professionele basis gaan reël. Besoek Ballistic Event Planning se webwerf.